Tisztelt Szülők!

Az Emberi Erőforrások Minisztériuma 37/2014. (IV.30.) rendeletében szabályozta a közétkeztetésre vonatkozó táplálkozás-egészségügyi előírásokat. A rendelet többszöri halasztást követően 2015. január 3-tól lépett hatályba, de nyolc hónap türelmi időt engedélyezett. Így 2015. szeptember 1-től kötelezően alkalmazni kell az új előírásokat.

A rendeletben szereplő nyersanyag kiszabati útmutató meghatározza a különböző korosztályok számára biztosítandó nyersanyag mennyiségeket. Az előírás szerint s közétkeztetésben napi háromszori étkezés-szolgáltatásnak fedeznie kell az előírt napi energiaszükséglet 65%-át. Ezzel együtt előírja, hogy csak teljes kiőrlésű pékárut lehet az étkezéseknél alkalmazni, s naponta kötelező nyers gyümölcsöt vagy zöldséget biztosítani. Az ebéd esetében pedig a korábbinál nagyobb változatosságot kell biztosítani, például a menü összeállításakor többféle hús és tengeri hal kötelező.

A jogalkotók szándéka a gyermekek számára egészségesebb ételek biztosítása, azonban ez jelentősen megemeli a beszerzés költségeit. Ez azt jelenti, hogy a jelenlegi szolgáltatáshoz képest a kisétkezések (tízórai, uzsonna) esetében összegében nem, de százalékos arányban jelentősen emelni kell a nyersanyagnormát, ezért szükségessé váltak a díjak rendezése.

Magyar Közétkeztetők Szövetségének számításai szerint az EMMI rendelet betartásához különböző korcsoportos étlapok költség kalkulációjából a következő térítési díjak a reálisak:

Napi háromszori óvodai étkezés: 660,-Ft

Napi háromszori iskolai étkezés: 663,- Ft

Nálunk ezek az árak szeptembertől a következők:

Napi háromszori óvodai étkezés: 527,20 Ft

Napi háromszori iskolai étkezés: 611,96 Ft

A közbeszerzési eljárásban nyertes Menzaminta Szolgáltató és Vendéglátó Kft. 2015. szeptember 01-től a következő árakon biztosítja az intézményekben az étkezést.

|  |
| --- |
| **Bruttó étkezési díjak Ft/adag/ iskola** |
|  |  | Menü plusz |  | Menü plusz |  | Menü plusz |
|  | Tízórai | Tízórai | Ebéd | Ebéd | Uzsonna | Uzsonna |
| Általános iskolás | 108,45 | 135,56 | 395,06 | 493,83 | 108,45 | 135,56 |
| Gimnazista |  |  | 458,75 | 573,44 |  |  |

|  |
| --- |
| **Bruttó étkezési díjak Ft/adag/ óvoda** |
|  | Reggeli | Ebéd | Uzsonna |
| Óvodás | 95,21 | 336,78 | 95,21 |

A gyermekek védelméről és a gyámügyi igazgatásról szóló 1997. évi XXXI. törvény (Gyermekvédelmi törvény) 2015. szeptember 1-től hatályos módosítása alapján, a rendszeres gyermekvédelmi kedvezményre jogosult gyermekeken kívül a három vagy több gyermeket nevelő családoknak, valamint a tartósan beteg, illetve fogyatékos gyermekek szüleinek sem kell fizetniük a **bölcsődei** és **óvodai** étkeztetésért.

Ingyenessé válik a gyermekétkeztetés továbbá a két- és egygyermekes családok számára is, ha a családban az egy főre jutó jövedelem nem haladja meg a minimálbér nettó összegének 130 százalékát, azaz 2015-ben a 89.408,-Ft-ot.

A kedvezmény igénybevételéhez a nyomtatvány és a kitöltési útmutató letölthető a <https://ebedbefizetes.ujpestgi.hu/Szuloi/Account/Login> internetes oldalról miután bejelentkeztek felhasználónevükkel, és jelszavukkal. A kitöltött nyilatkozatot kell az intézmény vezetőjéhez benyújtani a bölcsődei ellátásban vagy óvodai nevelésben részesülő gyermek után, ha

* rendszeres gyermekvédelmi kedvezményben részesül,
* tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
* olyan családban él, amelyben három vagy több gyermeket nevelnek,
* olyan családban él, amelyben a szülő nyilatkozata alapján az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át, vagy
* nevelésbe vették.

**Bölcsődei szabályok:**

Tekintettel arra, hogy a Gyermekvédelmi törvény alapján bölcsődei gondozás esetében az intézményvezetőnek a fizetendő gondozási díjat és az étkeztetés díját külön-külön kell megállapítania, felhívjuk szíves figyelmüket, hogy a Bölcsődében a teljes díjmentességhez a törvény alapján a gondozási díj vonatkozásában az alábbiakat is be kell nyújtaniuk a gyermekétkeztetési nyilatkozattal egyidejűleg:

* rendszeres gyermekvédelmi kedvezmény esetén a hatósági döntés másolata,
* tartós betegség, fogyatékosság esetén a magasabb összegű családi pótlék megállapításáról szóló határozat másolata, ennek hiányában tartós betegség esetén szakorvosi igazolás, fogyatékosság esetén a szakértői és rehabilitációs bizottság szakvéleménye.

A bölcsődei kedvezményjogosultságokhoz a nyilatkozatot a szükséges igazolásokkal az újonnan felvett gyermekek esetében a beszoktatás megkezdését megelőzően, a már bölcsődébe járó gyermekek esetében a szeptemberi befizetést megelőzően kell benyújtani.

A kitöltött nyilatkozatot a gyermek által látogatott Intézményben kell leadni.

Budapest, 2015. augusztus 07.